Om te gee verander jou vir altyd - Solidariteit WêreldSolidariteit Wêreld
Tuis › Nuuskantoor › Om te gee verander jou vir altyd
Om te gee verander jou vir altyd
Woensdag | 03 Oktober | 2018
Finesse het vanoggend ʼn sake-ontbyt aangebied ten bate van Solidariteit Helpende Hand se Skooltassie-projek wat behoeftige graad 1-leerders die geleentheid bied om ten volle toegerus skool toe te gaan.
In die twaalfde bestaansjaar van die Helpende Hand Skooltassie-projek beoog Helpende Hand om 5 000 skooltassies aan minderbevoorregte kinders uit te deel. Hierdie skooltassie sal alles bevat wat hulle nodig het, en ookʼn Bybelstorieboek, gedruk deur skenkings van Finesse-lesers en sakemanne in samewerking met PretoriaFM. Die druk van hierdie boeke is haas onbekostigbaar en daarom is die Skenk-ʼn-Bybel projek op die been gebring.
Hannes Noëth, uitvoerende direkteur van Helpende Hand beskryf dit as ʼn ‘mal’ projek juis omdat dit ongeveer R1,7 miljoen kos. Maar die doel dryf hierdie projek. Om die volgende generasie vorentoe te vat en hoop te skep waar dit verlore gegaan het as gevolg van armoede. “Vanjaar sit ons Bybelboeke ook in! Of ons begroting nou klop of nie. Want dit is vir ons belangrik. As daardie kind so bly was oor ‘n tassie, dink net hoe bly hy gaan wees om die Here te hê!’” voeg Noëth by.
Hierdie tassies bring beslis hoop by kinders. Noëth het vanjaar graad 2’s en 3’s besoek waar daar voorheen tassies uitgedeel is. By een spesifieke skool was daar slegs twee graad 2’s wat nie meer hulle tassie gehad het nie, en vyf graad 3’s, waarvan een seuntjie gesê het hy het sy tassie vir sy sussie gegee. By ʼn geleentheid waar die tassies uitgedeel is het daar ʼn leerling vir Noëth gevra of sy maar die tassie kan hou? ʼn Seuntjie het selfs al sy potlode in drie gedeel om vir sy maatjies wat nie het nie, te gee. Hoe moeilik deel ons wat het en hoe maklik deel iemand wat niks het nie?
Pine Pienaar en Francois van Vuuren van AGT Sanitation het vanjaar 1 000 Bybelstorieboeke geskenk. “Dit gaan daaroor om vir kinders ’n deur oop te maak en vir hulle te wys daar is hoop en liefde in die wêreld. Miskien kom hulle uit huise waar hulle dit nie kry nie.”
Riana Nel, sangeres en ambassadeur van die projek, het tydens die geleentheid vertel waarom sy passievol oor hierdie projek is: “Alles het begin by daardie potlood en nou beïnvloed my pen honderde duisende mense. Hoe kan kinders droom sonder ʼn potlood?”
Hierdie projek spreek volgens Nel twee belangrike behoeftes by kinders aan – ʼn potlood in die hand en om die Woord van God te hoor.
Wouter Snyman, stigter en uitvoerende hoof van finansiëledienstemaatskappy attooh! het ook tydens die ontbyt met gaste gesels oor die uitdagings wat besighede vandag in Suid-Afrika het en hoe ons na vore kan kom om ʼn verskil kan maak. “Elkeen van ons in Suid-Afrika het ʼn Everest voor ons, maar ons kan besluit hoe ons daaroor dink en wat ons perspektief is.
Die geleentheid is afgesluit deur Gustav Gous, lewensafrigter en motiveringsspreker wat beklemtoon het hoe belangrik dit is om te gee. Jou tyd, jou geld, jou goedere en jou talente. “Jy is geseënd om ʼn seëning te wees.”
Skenk ʼn Bybelstorieboek vir ʼn skooltassie saam met Finesse (Carpe Diem media) en Helpende Hand.
Lewer ʼn bydrae tot hierdie projek. Klik hier.